Predkladacia  správa

	Podnetom na vypracovanie Koncepcie tvorby regionálnej dopravnej politiky na úrovni krajov so zvýraznením podpory rozvoja integrovaných dopravných systémov je bod B.1.16 prílohy k uzneseniu vlády SR č. 21/2000. Koncepcia má spätnú väzbu na toto uznesenie vlády prijaté k aktualizácii a rozpracovaniu zásad štátnej dopravnej politiky SR.
	
	Materiál stanovuje priority regionálnej dopravnej politiky v členení do piatich základných systémových blokov. Nadväzne uvádza legislatívne, ekonomické a organizačné predpoklady realizácie zámerov koncepcie regionálnej dopravnej politiky v zmysle zákona č. 416/2001 Z.z. V prílohách k materiálu sú uvedené základné definície z legislatívy železničnej a cestnej dopravy, analýza súčasnej ekonomickej situácie a organizačné zabezpečenie koncepcie.

	Dopady materiálu na verejné financie sú totožné s dopadmi vyplývajúcimi z aplikácie platnej legislatívy, prijatej k problematike prechodu niektorých pôsobností z orgánov štátnej správy na obce a na vyššie územné celky v oblasti dopravy a cestného hospodárstva.

	Po prerokovaní v Rade vlády SR pre regionálnu politiku sa materiál predloží na rokovanie vlády SR. Následne je koncepciu potrebné predložiť prednostom krajských úradov a predsedom samosprávnych krajov.